**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 09.12. - 13.12.2024 г.**

**9 ДЕКЕМВРИ 2024 г.**

**Наказателно дело от общ характер №974/2023 година – 09:00 часа**

На 09.12.2024 година, състав на Плевенски окръжен съд ще разгледа наказателно дело №974/2023 година, образувано на основание обвинителен акт на Окръжна прокуратура Плевен, срещу четирима обвиняеми, трима от град Плевен и един от село Биволаре, с инициали **В.К.С., Д.А.И., А.Р.С. и С.К.С.**, обвинени в това, че

На 25.12.2022 година в село Биволаре, обл.Плевен, умишлено умъртвили **М.Н.М.** на 49 години от същото село, по хулигански подбуди, с особена жестокост.

Смъртта е настъпила в следствие на нанесени от четиримата множество удари със значителна сила и интензитет, в областта на главата и по цялото тяло, с брадва и дървен кол.

**10 ДЕКЕМВРИ 2024 г.**

**Наказателно дело от общ характер №770/2024 година – 10:00 часа**

На 10.12.2024 година, състав на Плевенски окръжен съд ще разгледа наказателно дело №770/2024 година, образувано на основание обвинителен акт срещу **Х.И.В.**, роден 1983 година, от град Червен бряг, обвинен в това, че

През периода 2019-2023 година в град Червен бряг извършил финансови операции с имущество придобито чрез тежко умишлено престъпление.

Подсъдимият извършвал престъпна дейност като държал и разпространявал различни по вид наркотични вещества, като в резултат на тази му дейност, генерирал значителни парични средства. За част от тези престъпления, той е осъден със споразумение през 2019 година.

Настоящото дело е за това, че придобитите от тази престъпна дейност парични средства, обвиняемият използвал за хазартни залагания с цел да придобият привидно легален произход, т.нар. пране на пари. Така, през посочения период, той извършил множество финансови операции с имущество на обща стойност над 168 хил. лева.

Съдебното заседание е първо по делото и е насрочено като разпоредително.

**Наказателно дело от общ характер №817/2024 година – 13:30 часа**

На 10.12.2024 година, състав на Плевенски окръжен съд ще разгледа наказателно дело №817/2024 година, образувано на основание обвинителен акт срещу **Б.П.А.** роден 1978 година, от град Кнежа, обвинен в това, че

В началото на 2024 година, намерил в град Кнежа чужди движими вещи на обща стойност от над 700 лева и в продължение на една седмица не съобщил на органите на реда за това, както и за това, че се опитал да използва чужда дебитна карта и да изтегли суми чрез нея.

На 17.02.2024 година, свидетелят Г.Д. изгубил коженото си портмоне, съдържащо 600 лева в брой, банкова карта и документи за самоличност. Същите били намерени от подсъдимия, който ги задържал и се опитал да изтегли от различни банкомати парични средства. Тези опити останали неуспешни, поради това, че не разполагал с ПИН-кода към картата. На 19-ти февруари, собственикът подал сигнал до полицията и на 24-ти февруари извършителят бил задържан.

Подсъдимото лице е с чисто съдебно минало, но с лоши характеристични данни. Същият е с мярка за неотклонение „Подписка“.

Съдебното заседание е първо по делото и е насрочено като разпоредително.

**Наказателно дело от общ характер №818/2024 година – 14:30 часа**

На 10.12.2024 година, състав на Плевенски окръжен съд ще разгледа наказателно дело №818/2024 година, образувано на основание обвинителен акт срещу В.Н.Б., родена 1995 година от село Петърч, обвинена в това, че

На 28.12.2019 година, използвала чужда дебитна карта и изтеглила на три пъти парични суми на обща стойност от 180 лева.

На гореспоменатата дата подсъдимата се сдобила с картата и листче с ПИН-кода към нея по неустановен по делото начин и без съгласието на титуляра, от два банкомата в град Луковит и в град Червен бряг, изтеглила общо 180 лева.

Междувременно пострадалата установила липсата на дебитната си карта, подала сигнал в полицията и извършителката била задържана.

Подсъдимата е с чисто съдебно минало. Наложена й е мярка за неотклонение „Подписка“.

Съдебното заседание е първо по делото и е насрочено като разпоредително.

**11 ДЕКЕМВРИ 2024 г.**

**Наказателно дело от общ характер №799/2024 година – 10:00 часа**

На 11.12.2024 година, състав на Плевенски окръжен съд ще разгледа наказателно дело №799/2024 година, образувано срещу **Д.Д.Е.** от град Тръстеник, обл.Плевен, обвинен в това, че

На 23.10.2023 година, при управление на лек автомобил с превишена скорост и с концентрация на алкохол в кръвта 2,2 на хиляда, причинил ПТП, в резултат на което настъпила смъртта на едно лице и средна телесна повреда на друго, които били пътници в управлявания от него автомобил.

Произшествието станало в тъмната част на денонощието, около 21:40 часа, на завой след изхода за село Опанец. Под влияние на изпития алкохол и скоростта от над 103 км/ч, при разрешени 90 км/ч, подсъдимият изгубил контрол над автомобила, който напуснал пътното платно и се ударил в крайпътно дърво. В резултат на удара, возещите се на задната седалка пътници получили травматични увреждания довели до гореспоменатия резултат.

Подсъдимият е с многобройни наказания като водач на МПС, за нарушения на правилата за движение по пътищата. Същият е с мярка за неотклонение „Подписка“.

Съдебното заседание е първо по делото и е насрочено като разпоредително.

**Наказателно дело от общ характер №762/2024 година – 14:30 часа**

На 11.12.2024 година, състав на Плевенски окръжен съд ще разгледа наказателно дело №762/2024 година, образувано срещу **Х.Р.П.**, роден 1983 година, от град Плевен, обвинен в това, че в дома си в град Плевен, квартал „Мара Денчева“, държал с цел разпространение метамфетамин и прекурсори за производството и разпространението му.

Подсъдимият е с предходни многократни осъждания, лоши характеристични данни и трайно изградени престъпни навици.

Съдебното заседание е разпоредително и е второ такова по делото. Първото беше проведено на 19.11.2024 година и беше отложено, за да може подсъдимият да организира защитата си, упълномощавайки свой адвокат.

**12 ДЕКЕМВРИ 2024 г.**

**Наказателно дело от общ характер №735/2024 година – 10:00 часа**

На 12.12.2024 година, състав на Плевенски окръжен съд ще разгледа наказателно дело №735/2024 година, образувано срещу подсъдимата **Г.И.Г.**, родена 1981 година, от село Ч., обл.Плевен, обвинена в това, че в края на 2023 година използвала чужда дебитна карта и без съгласието на титуляра изтеглила суми на обща стойност от 750 лева.

Подсъдимата била наета от дъщерята на пострадалия, да се грижи за него, тъй като той бил със 100% нетрудоспособност и имал нужда от чужда помощ в ежедневието си. Задълженията на подсъдимата Г.Г. включвали посещения на дома на пострадалия и грижа за него през деня. Поради тези чести посещения, подсъдимата разбрала къде мъжът държи дебитната си карта, заедно с листче, на което е записан ПИН-кодът за нея. В края на месец ноември, решила да си набави допълнителни парични средства и взела платежния документ и листчето, без знанието на собственика им. Още същия ден направила три тегления от банкомат на суми с обща стойност 750 лева. След като титулярът установил липсата на дебитната карта, сигнализирал органите на полицията и в хода на образуваното досъдебно производство, извършителката на престъплението била установена и задържана.

Съдебното заседание е насрочено като разпоредително и това е второто такова по делото. Първото е проведено на 20 ноември, но в него не е даден ход на делото, а по искане на подсъдимата делото е отложено за назначаване на служебен защитник.

**Връзки с обществеността 6 декември 2024 г.**

**e-mail:** **os\_press@abv.bg**